[{"text_idx": "#000000", "text": "Gruffudd ab OwainMar 20, 20223 min read"}, {"text_idx": "#000001", "text": "Sut i gynllunio\u2019r route perffaith"}, {"text_idx": "#000002", "text": "Rydym ni i gyd yn dyheu am gael diwrnod i\u2019r brenin ar y beic ac i brofi\u2019r wefr o ddarganfod lleoliadau newydd."}, {"text_idx": "#000003", "text": "Fel dw i eisoes wedi\u2019i grybwyll ar y blog yn y gorffennol, dydy mynd ar goll - hyd yn oed os ydy hynny\u2019n golygu stymblo ar rywle prydferth - ddim yn apelio."}, {"text_idx": "#000004", "text": "Felly mi rydw i\u2019n meddwl mod i\u2019n meddu ar ddigon o brofiad o ran cynllunio routes er mwyn rhannu ychydig o syniadau."}, {"text_idx": "#000007", "text": "Mae meddalwedd Komoot yn hen gyfarwydd i ddilynwyr y blog. Mae\u2019n llawer haws i\u2019w ddefnyddio nag oedd rai blynyddoedd yn o\u0302l ac erbyn hyn mae\u2019i ddarpariaeth yn sicr yn gynhwysfawr a chyfleus. Yn ogystal a\u0302 chasgliadau wedi eu paratoi ar eich cyfer, mae\u2019r mapiau\u2019n ei gwneud hi\u2019n hawdd iawn gwahaniaethu rhwng prif ffyrdd, ffyrdd cefn a graean tra hefyd yn uwcholeuo routes oddi ar rwydweithiau blaenllaw megis rhai Sustrans a EuroVelo. Ond y prif perk o\u2019n safbwynt i yw\u2019r highlights; eicon beic ar gefndir coch sydd wedi eu nodi gan ddefnyddiwyr fel chi a fi gan gynnwys lluniau a geiriau doeth. Gall rhain fod yn leoliad neu\u2019n rhan o ffordd y gallwch eu hychwanegu\u2019n rhwydd iawn at eich route. Mae\u2019n werth nodi hefyd fod y meddalwedd ei hun yn dangos mannau o ddiddordeb, toiledau cyhoeddus, ffynhonnau dw\u0302r, meysydd parcio ac ati sy\u2019n hynod ddefnyddiol wrth fentro i le newydd."}, {"text_idx": "#000008", "text": "Doeddech chi ddim yn meddwl y byswn i\u2019n sgwennu cofnod am routes heb hybu fy nghynnwys fy hun?! Ers sefydlu\u2019r blog bron i bedair (4!) blynedd yn o\u0302l mae \u2018mhrofiad i a\u2019ch gwybodusrwydd chi wedi cyfuno i adeiladu storfa dda o gasgliadau sy\u2019n cynnwys dringfeydd a chaffis yn bennaf. Cliciwch yma i gael mynediad at y map."}, {"text_idx": "#000009", "text": "Mae angen gwybod ymhle mae\u2019r caffis pryd bynnag y boch chi allan ar y beic. Dw i\u2019n credu mai TripAdvisor yw\u2019r man gorau i fynd i chwilio am gaffis gorau ardal benodol - er bod argymhellion gwerth chweil i\u2019w cael ar Y Ddwy Olwyn - gan ei fod yn cael ei ddiweddaru drwy\u2019r amser a\u2019i fod yn gydnabyddedig ledled y byd."}, {"text_idx": "#000010", "text": "Un o\u2019r pethau sy\u2019n cael eu gofyn amlaf i seiclwyr proffesiynol yw pa sawl ap tywydd sydd ganddyn nhw ar eu ffo\u0302n. Mae gan nifer ohonyn nhw lawer iawn er mwyn gallu cael syniad gweddol ddibynadwy o\u2019r hyn sydd o\u2019u blaenau o ran yr elfennau. Cymharu rhwng y MetOffice a\u2019r BBC yn ogystal a\u0302 Komoot fydda i, a rhwng y rheiny dw i\u2019n gallu dweud os y bydd angen co\u0302t law neu eli haul. Mae \u2018na rai, fodd bynnag, sy\u2019n mynd gam ymhellach, a defnyddio gwefanau fel MyWindsock. Meddalwedd yw hwn sy\u2019n dangos i chi\u2019n union ble y bydd hi\u2019n chwythu penwynt, sgilwynt neu groeswynt mewn modd syml iawn i\u2019w ddeall. Uwchlwythwch eich route i\u2019r wefan, a bydd y map yn goleuo mewn lliwiau gwahanol i nodi cyfeiriad y gwynt."}, {"text_idx": "#000011", "text": "Un o\u2019r tw\u0302ls mwyaf defnyddiol, yn fy marn i. Mae posib cael syniad da iawn o arwyneb a lled ffordd yn defnyddio instant street view ar lein neu drwy dragio\u2019r dyn melyn ar y map yn Google. Gogoniant hwn hefyd yw ei ddiweddariadau cyson, a\u2019r peth agosaf at recon o reid y gallwch chi ei wneud o gyfforddusrwydd eich cartref."}, {"text_idx": "#000012", "text": "Er mod i wedi canu clodydd Komoot hyd yn hyn, i Strava y bydda i - fel miliynau o bobl eraill - yn uwchlwytho\u2019n reids ar y diwedd. Drwy hynny, mae ganddyn nhw\u2018r hyn elwir yn heatmaps. Mae\u2019r rhain yn dangos i chi fap gyda graddfa o ran faint o bobl sydd wedi troedio\u2019r llwybr fel petai. Gallwch chi wneud penderfyniad ar sail hynny wedyn - bod yn fwy arbrofol o ran ffyrdd llai poblogaidd neu ddilyn y prif lif ar ffyrdd mwy poblogaidd."}, {"text_idx": "#000013", "text": "Yr hen ffasiwn - mapiau OS a llyfrau"}, {"text_idx": "#000014", "text": "Mae \u2018na fyrdd o lyfrau fydd o fudd i unrhyw seiclwr, er bod blogiau\u2019n tyfu\u2019n fwyfwy defnyddiol hefyd. O lyfrau 100 Climbs Simon Warren i Epic Rides of the World a llyfrau Jack Thurston, mae \u2018na gyfoeth o arbenigedd i chi\u2019i ddilyn o\u0302l ei droed. Mae rhai pobl yn dal i ddweud hefyd mai mapiau OS yw\u2019r gorau i gynllunio routes - yn enwedig rhai oddi ar y tarmac. Peidiwch anghofio\u2019n llwyr am gyfoeth y llyfrau a\u2019r mapiau er cyfleustra\u2019r we!"}, {"text_idx": "#000015", "text": "Dyna ni felly, y tw\u0302ls i gyd gennych ar gyfer cynllunio routes perffaith a chreu atgofion i\u2019w trysori ar ddiwrnodau i\u2019r brenin."}, {"text_idx": "#000016", "text": "Cofiwch eu rhannu nhw i ni gael eu gweld yn eu holl ogoniant - @cycling_dragon ar Twitter neu @yddwyolwyn ar Instagram."}]